**3. katechéza k Liturgii vopred posvätených darov**

**Ukrajinský katechizmus *Kristus naša Pascha***

The Liturgy of the Presanctified Gifts

**Liturgia vopred posvätených darov**

Liturgia vopred posvätených darov zdôrazňuje dva prvky: prípravu katechumenov na krst a pokánie veriacich. Počas tejto liturgie sa spoločenstvo modlí za katechumenov a poučuje ich. V druhej polovici Veľkého pôstu pridáva prosby za „tých bratov, čo sú vyvolení a pripravujú sa na svätý krst“[[1]](#footnote-1). Sú to katechumeni, ktorí budú pokrstení pri slávení Paschy v danom roku. Prvá časť liturgie, večiereň so starozákonnými čítaniami, má výrazne didaktický charakter. Čítania z kníh Genezis a Exodus predstavujú katechumenom, ako aj pokrsteným, Božiu prozreteľnosť a starostlivosť o svoj vyvolený ľud. Kniha Prísloví zasa ponúka učenie Božej múdrosti pre každodenný život. Prostredníctvom týchto čítaní Starého zákona a modlitieb liturgie sa katechumeni pripravujú na osvietenie v krste. Symbolom tejto prípravy a prijatia svetla Božieho Slova je požehnanie sviecou a kadidlom, sprevádzané slovami: „Svetlo Kristovo osvecuje všetkých!“ Je to znamenie Krista, ktorý víťazí nad temnotou, symbol prichádzajúceho svetla Paschy a krstu katechumenov do Kristovej smrti a zmŕtvychvstania.[[2]](#footnote-2)

Kajúcny charakter liturgie vopred posvätených darov sa prejavuje v speve verša „Moja modlitba nech sa vznáša k tebe ako kadidlo“ (citované podľa slovenského prekladu VPD), ktorý vrcholí veľkými poklonami. Kľačíme aj počas slávnostného prenášania Darov zo žertveníka na oltár – Darov, ktoré už sú skutočným Kristovým telom a krvou. Kajúcny a pôstny charakter tejto liturgie vyjadruje očakávanie paschálnej/veľkonočnej plnosti. Pristupovanie k svätému prijímaniu duchovne posilňuje veriacich, ktorí kráčajú cestou pokánia a pôstu.

Zdroj: *Catechism of the Ukrainian Catholic Church Christ – Our Pascha*, Edmonton 2018. Pracovný preklad z anglického jazyka zhotovil o. Ján Krupa.

1. Poznámka od Jána Krupu: všetky citáty sú podľa slovenského gréckokatolíckeho prekladu Liturgie VPD. [↑](#footnote-ref-1)
2. Poznámka od Jána Krupu: pojem „krst“ v gréckom origináli znamená doslova: „ponorenie“. [↑](#footnote-ref-2)